บลจ.ทิสโก้อัดโปรโมชั่นกองลดภาษี
บลจ.ทิสโก้ออกโปรโมชั่นกระตุ้นกองทุน LTF-RMF ช่วง 5 เดือนนี้ พร้อมแนะกอง RMF ต่างประเทศช่วยกระจายเสี่ยงหุ้นไทยดีดขึ้นแรง
5 ก.ย. 2553

บลจ.ทิสโก้ออกโปรโมชั่นกระตุ้นกองทุน LTF-RMF ช่วง 5 เดือนนี้ พร้อมแนะกอง RMF ต่างประเทศช่วยกระจายเสี่ยงหุ้นไทยดีดขึ้นแรง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ได้ออกโปรโมชั่นสำหรับกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) สำหรับ4 เดือนสุดท้ายข้ามไปถึงต้นปีหน้า เริ่มตั้งแต่วันนี้-31 ม.ค.2554 เพื่อกระตุ้นตลาดให้ผู้ลงทุนได้ใช้สิทธิประโยชน์ในการลดหย่อนภาษีปลายปี 
นอกจากนี้ในฐานะที่เป็นผู้นำด้านการบริหารกองทุนต่างประเทศ (FIF) บลจ.ทิสโก้ นำเสนอกับการลงทุน RMF กองทุนหุ้นต่างประเทศเนื่องจากมองว่าการลงทุนหุ้นต่างประเทศจะสดใสสอดคล้องกับการฟื้นตัวเศรษฐกิจโลก หลังหุ้นไทยขึ้นไปล่วงหน้า จนสัดส่วนราคาต่อกำไรหรือพีอีหุ้นไทยเกือบจะสูงกว่าค่าเฉลี่ยของตลาดหุ้นในเอเซีย การกระจายความเสี่ยงไปลงทุนกองทุนหุ้นในต่างประเทศที่ราคาถูกกว่า ถือเป็นทางเลือกที่น่าสนใจ เพราะยังมีโอกาสสร้างผลตอบแทนที่ดีในระยะยาว
สำหรับปีนี้บลจ.ทิสโก้มีกองทุน RMF ไชน่าอินเดียและ RMF เอเชีย แปซิฟิก เอ็กซ์ เจแปน นำเสนอ พร้อมโปรโมชั่นบัตรกำนัลมูลค่าสูงสุดในกลุ่มกองทุนรวมทั้งหมดเมื่อเทียบกับมูลค่าลงทุน สำหรับผู้ที่เลือกลงทุนกองทุนต่างประเทศ
ทั้งนี้ เมื่อลงทุนในกลุ่มกองทุนหุ้นต่างประเทศ RMF ทิสโก้ ไชน่าอินเดีย เพื่อการเลี้ยงชีพ, ทิสโก้ เอเชีย  แปซิฟิก เอ็กซ์ เจแปน เพื่อการเลี้ยงชีพ ทุกๆ 12,000 บาท  ลงทุนในกลุ่มกองทุนหุ้น LTF ทิสโก้หุ้นระยะยาว, ทิสโก้หุ้นระยะยาวปันผล  RMF ทิสโก้ หุ้นทุน เพื่อการเลี้ยงชีพ ทุกๆ 30,000 บาท และลงทุนในกลุ่มกองทุนตราสารหนี้และผสม RMF ทิสโก้ ตราสารหนี้ เพื่อการเลี้ยงชีพ, ทิสโก้ ตราสารหนี้มั่นคง เพื่อการเลี้ยงชีพ, ทิสโก้ พลทรัพย์ เพื่อการเลี้ยงชีพ ทุกๆ 60,000 บาท  ผู้ลงทุนจะได้รับบัตรของขวัญ TOPS มูลค่า 100 บาท หรือ Starbucks Gift Card มูลค่า 100 บาททันทีโดยไม่ต้องลุ้น   เมื่อซื้อหน่วยลงทุนตามเกณฑ์ที่กำหนด     โดยผู้ลงทุนกองต่างประเทศจะได้รับบัตรกำนัลมูลค่าสูงสุด